# Διαδικασία Δ17: Υποβολή του Αιτήματος Πληρωμής του άρθρου 24 του Κανονισμού (ΕΕ) 2021/241

1. Σκοπός

Σκοπός της διαδικασίας είναι η υποβολή στην Επιτροπή δεόντως αιτιολογημένου αιτήματος καταβολής τμήματος χρηματοδοτικής συνεισφοράς ή και δανείου, κατά περίπτωση, σύμφωνα με τα οριζόμενα στο άρθρο 24 (2) και 22 του Κανονισμού, καθώς και τα άρθρα 6 και 7 της χρηματοδοτικής και της δανειακής συμφωνίας αντιστοίχως (ν.4822/21, Α’ 135).

2. Πεδίο εφαρμογής

Η παρούσα διαδικασία εφαρμόζεται για την υποβολή από τη χώρα, μέσω της ΕΥΣΤΑ, τόσο ως δικαιούχο, όσο και ως δανειολήπτη κονδυλίων στο πλαίσιο του μηχανισμού ανάκαμψης και ανθεκτικότητας, αιτήματος καταβολής χρηματοδοτικής συνεισφοράς και δανείου, κατά περίπτωση.

3. Περιγραφή Διαδικασίας

Η δομή και το περιεχόμενο του Αιτήματος Πληρωμής αποτυπώνονται στο υπόδειγμα του Παραρτήματος ΙΙ της Χρηματοδoτικής Συμφωνίας και της Συμφωνίας Χορήγησης Δανείου των άρθρων 23(1) και 15(2) του Κανονισμού, αντίστοιχα, οι οποίες συνήφθησαν μεταξύ της Επιτροπής και της χώρας και κυρώθηκαν με το ν.4822/21 (Α’ 135).

Το Αίτημα Πληρωμής υποβάλλεται στην Επιτροπή, δεόντως αιτιολογημένο, έως δύο φορές ετησίως, μέσω του συστήματος διαχείρισης πληροφοριών FENIX, σύμφωνα με τα οριζόμενα στο Παράρτημα της Εκτελεστικής Απόφασης του Συμβουλίου, και αναφέρεται στα Ορόσημα/Στόχους που αντιστοιχούν σε αυτό.

Συνημμένα του αιτήματος πληρωμής η ΕΥΣΤΑ, πέραν της τεκμηρίωσης για την ολοκλήρωση των οροσήμων και στόχων, υποβάλλει στην Επιτροπή τα εξής:

(α) τη διαχειριστική δήλωση, ως προβλέπεται στο πρώτο στοιχείο της περ. (γ) της παρ. 2 του άρθρου 22 του Κανονισμού και σύμφωνα με το υπόδειγμα στο Παράρτημα ΙΙΙ της χρηματοδοτικής και της δανειακής συμφωνίας, και

(β) τη σύνοψη των ελέγχων που διενεργεί η ΕΔΕΛ, ως προβλέπεται στο δεύτερο στοιχείο της περ. (γ) της παρ. 2 του άρθρου 22 του Κανονισμού.

Αρμόδιες εμπλεκόμενες οργανικές μονάδες της ΕΥΣΤΑ είναι:

1. για τη σύνταξη της Διαχειριστικής Δήλωσης, η Διεύθυνση Σχεδιασμού και Αξιολόγησης Ελέγχων,
2. για τη σύνταξη και υποβολή του Αιτήματος Πληρωμής στην Επιτροπή, η Διεύθυνση Αναφορών και Δημοσιότητας.

**3.1 Προετοιμασία και Σύνταξη της Διαχειριστικής Δήλωσης**

Για τις ανάγκες προετοιμασίας και σύνταξης της Διαχειριστικής Δήλωσης που προβλέπεται στο πρώτο στοιχείο της περ. (γ) της παρ. 2 του άρθρου 22 του Κανονισμού και σύμφωνα με το υπόδειγμα του Παραρτήματος ΙΙΙ της χρηματοδοτικής και της δανειακής συμφωνίας [Έντυπα Δ17\_Ε2 (Α), Δ17\_Ε2 (B)], η Διεύθυνση Σχεδιασμού και Αξιολόγησης Ελέγχων της ΕΥΣΤΑ:

α) Λαμβάνει από τη Διεύθυνση Συντονισμού & Παρακολούθησης Δράσεων:

i) ενημέρωση για την ικανοποιητική επίτευξη των οροσήμων/στόχων που αντιστοιχούν σε έκαστο αίτημα πληρωμής, η οποία προϋποθέτει ανάρτηση στο ΟΠΣ ΤΑ του συνόλου της συναφούς τεκμηρίωσης, σύμφωνα με τη Διαδικασία Δ7 του Εγχειριδίου Διαδικασιών της ΕΥΣΤΑ,

ii) επιβεβαίωση για τη χρήση των κονδυλίων για το σκοπό που προορίζονταν, σύμφωνα με τους εφαρμοστέους κανόνες νομιμότητας και κανονικότητας και την αρχή της χρηστής δημοσιονομικής διαχείρισης, με βάση και τις αντίστοιχες βεβαιώσεις των Υπουργείων Ευθύνης,

iii) ενημέρωση για την τυχόν επιβολή διορθωτικών προτάσεων προς τους φορείς υλοποίησης στο πλαίσιο αξιολόγησης της πορείας υλοποίησης των δράσεων του ΤΑΑ.

β) Λαμβάνει από την ΕΔΕΛ τη σύνοψη των ελέγχων που η τελευταία διενήργησε, στην οποία συμπεριλαμβάνονται τυχόν αδυναμίες που εντοπίστηκαν και διορθωτικά μέτρα που ελήφθησαν, ως προβλέπεται στο δεύτερο στοιχείο της περ. (γ) της παρ. 2 του άρθρου 22 του Κανονισμού.

γ) Αξιοποιεί τα αποτελέσματα των εθνικών ή και κοινοτικών ελέγχων, καθώς και τα τυχόν μέτρα και διορθωτικές ενέργειες που έχουν σχετικώς προταθεί και αναληφθεί.

δ) Αξιοποιεί τα αποτελέσματα της παρακολούθησης και αξιολόγησης της συμμόρφωσης των ελεγχόμενων φορέων προς συστάσεις και διορθωτικά μέτρα που τους έχουν προηγουμένως απευθυνθεί.

ε) Αξιοποιεί αναφορές και στοιχεία για περιπτώσεις καταγγελιών, απάτης ή και διαφθοράς που έχει λάβει από την Εθνική Αρχή Διαφάνειας, κατ’ εφαρμογή των οριζομένων στη Διαδικασία Δ11 του Εγχειριδίου Διαδικασιών.

στ) Επισκοπεί τις περιπτώσεις εντοπισμένων παρατυπιών που τυχόν αναδείχθηκαν στο πλαίσιο των ελέγχων των Ανεξάρτητων Ελεγκτών, της ΕΔΕΛ, των κοινοτικών οργάνων ή και ελέγχων της ίδιας της ΕΥΣΤΑ, και αξιολογεί τις τυχόν επιπτώσεις τους στη Διαχειριστική Δήλωση ως προς τις εγγυήσεις που παρέχουν τα διαθέσιμα συστήματα ελέγχου ότι η διαχείριση των κονδυλίων έγινε σύμφωνα με τους ισχύοντες κανόνες. Για κάθε εντοπισμένη περίπτωση παρατυπίας δίνεται στην Επιτροπή η πληροφορία του σταδίου διόρθωσης ή και ανάκτησης αυτής ή καιεισηγείται τη λήψη κατάλληλων διορθωτικών μέτρων, όπου απαιτείται.

Η Διεύθυνση Σχεδιασμού και Αξιολόγησης Ελέγχων αξιολογεί τα ανωτέρω τεκμήρια και πληροφορίες και συντάσσει τη Διαχειριστική Δήλωση, σύμφωνα με το Παράρτημα ΙΙΙ των Συμφωνιών [Έντυπα Δ17\_Ε2 (Α), Δ17\_Ε2 (B)].

Η Διαχειριστική Δήλωση υπογράφεται από τον αρμόδιο για την Υπηρεσία Συντονισμού Υπουργό και το εγκεκριμένο κείμενο αυτής συνοδεύει το Αίτημα Πληρωμής που υποβάλλεται στη Επιτροπή, αρμοδίως.

**3.2 Προετοιμασία, σύνταξη και υποβολή του Αιτήματος Πληρωμής**

Για τις ανάγκες προετοιμασίας και σύνταξης δεόντως αιτιολογημένου Αιτήματος Πληρωμής, σύμφωνα με το υπόδειγμα του Παραρτήματος ΙΙ της χρηματοδοτικής και της δανειακής συμφωνίας [*Έντυπα Δ17\_Ε1 (Α), Δ17\_Ε1 (B)*], η Διεύθυνση Αναφορών & Δημοσιότητας της ΕΥΣΤΑ:

α) Λαμβάνει από τη Διεύθυνση Σχεδιασμού και Αξιολόγησης Ελέγχων το εγκεκριμένο κείμενο της Διαχειριστικής Δήλωσης που προβλέπεται στο πρώτο στοιχείο της περ. (γ) της παρ. 2 του άρθρου 22 του Κανονισμού.

β) Λαμβάνει από την ΕΔΕΛ, τη σύνοψη των ελέγχων που η τελευταία διενήργησε, στην οποία συμπεριλαμβάνονται τυχόν αδυναμίες που εντοπίστηκαν και διορθωτικά μέτρα που ελήφθησαν, ως προβλέπεται στο δεύτερο στοιχείο της περ. (γ) της παρ. 2 του άρθρου 22 του Κανονισμού.

γ) Λαμβάνει από τη Διεύθυνση Συντονισμού και Παρακολούθησης Δράσεων:

i) ενημέρωση για την ικανοποιητική επίτευξη των οροσήμων/στόχων που αντιστοιχούν σε έκαστο αίτημα πληρωμής, η οποία προϋποθέτει ανάρτηση στο ΟΠΣ ΤΑ του συνόλου της συναφούς τεκμηρίωσης, σύμφωνα με τη Διαδικασία Δ7 του Εγχειριδίου Διαδικασιών της ΕΥΣΤΑ,

ii) επιβεβαίωση ότι όλα τα ορόσημα και στόχοι που έχουν προηγουμένως ικανοποιητικά εκπληρωθεί δεν έχουν ανασχεθεί, κατόπιν και σχετικής βεβαίωσης από τη Γενική Γραμματεία Συντονισμού της Προεδρίας της Κυβέρνησης (ΓΓΣ) ως προς τη μη ανάσχεση των Οροσήμων νομοθετικής φύσεως ή και των Οροσήμων που αφορούν μεταρρυθμίσεις.

δ) Ειδικότερα για την υποβολή αιτήματος πληρωμής στο πλαίσιο της δανειακής συμφωνίας, λαμβάνει επιπλέον:

i) από τον αρμόδιο Νομικό Σύμβουλο του Κράτους, έγγραφη βεβαίωση ότι δεν έχει λάβει χώρα κανένα γεγονός που θα καθιστούσε εσφαλμένη οποιαδήποτε δήλωση περιήλθε στη Νομική Γνωμοδότηση που εκδόθηκε προκειμένου για τη σύναψη της Δανειακής Συμφωνίας που κυρώθηκε με το ν.4822/21 (Α’ 135), και

ii) από τον Οργανισμό Διαχείρισης Δημοσίου Χρέους (Ο.Δ.ΔΗ.Χ.) έγγραφη βεβαίωση ότι δεν προέκυψε κανένα Γεγονός Αθέτησης Υποχρεώσεων βάσει της παρ. 1 του άρθρου 15 της Συμφωνίας Χορήγησης Δανείου.

Κατόπιν της λήψης των ανωτέρω, η Διεύθυνση Αναφορών & Δημοσιότητας συντάσσει το Αίτημα Πληρωμής, σύμφωνα με το Παράρτημα ΙΙ των Συμφωνιών [Έντυπα Δ17\_Ε1 (Α), Δ17\_Ε1 (B)], το οποίο συνοδεύεται από τα αναφερόμενα Παραρτήματα, και υπογράφεται από τον αρμόδιο για την Υπηρεσία Συντονισμού Υπουργό.

Το εγκεκριμένο κείμενο του Αιτήματος Πληρωμής, με τα Παραρτήματα αυτού, υποβάλλεται στην Επιτροπή, μέσω του συστήματος διαχείρισης πληροφοριών FENIX. Επιπλέον, για την υποστήριξη της πληρότητας του Αιτήματος Πληρωμής, η Διεύθυνση Αναφορών και Δημοσιότητας μεταφορτώνει στο σύστημα διαχείρισης πληροφοριών FENIX και υποβάλει στην Επιτροπή τα αποδεικτικά έγγραφα τεκμηρίωσης για κάθε ορόσημο και στόχο που συνδέεται με συγκεκριμένο κάθε φορά αίτημα πληρωμής, όπως αυτά περιγράφονται στον μηχανισμό επαλήθευσης κάθε οροσήμου/στόχου (Παράρτημα 1, της Συμφωνίας Επιχειρησιακών Ρυθμίσεων). Επιπλέον, η ανωτέρω μεριμνά για την υποβολή στο σύστημα FENIX των σωρευτικών δαπανών που αντιστοιχούν σε μέτρα με πράσινη σήμανση (green tagging) και έχουν εκταμιευθεί έως την στιγμή του Αιτήματος Πληρωμής.

4. Σχετικά Έντυπα

|  |  |
| --- | --- |
| **Κωδικός** | **Περιγραφή** |
| Δ17\_Ε1 (Α) | Σχέδιο Υποδείγματος Αιτήματος Πληρωμής Χρηματοδοτικής Συνεισφοράς  |
| Δ17\_Ε1 (Β) | Σχέδιο Υποδείγματος Αιτήματος Πληρωμής Δόσης Δανείου |
| Δ17\_Ε2 (Α)  | Σχέδιο Υποδείγματος Διαχειριστικής Δήλωσης Χρηματοδοτικής Σύμβασης |
| Δ17\_Ε2 (Β) | Σχέδιο Υποδείγματος Διαχειριστικής Δήλωσης Δανειακής Σύμβασης  |